CELEX: 32009R0163
Language: hu
Date: 2009-02-26
Title: A Bizottság 163/2009/EK rendelete ( 2009. február 26. ) az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló 999/2001/EK európai parlamenti és tanácsi rendelet IV. mellékletének módosításáról (EGT-vonatkozású szöveg)

27.2.2009   
            
            
               HU
            
            
               Az Európai Unió Hivatalos Lapja
            
            
               L 55/17
            
         
      A BIZOTTSÁG 163/2009/EK RENDELETE
   
   (2009. február 26.)
   az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló 999/2001/EK európai parlamenti és tanácsi rendelet IV. mellékletének módosításáról
   (EGT-vonatkozású szöveg)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001/EK európai parlamenti és tanácsi rendeletre (1) és különösen annak 23. cikke első bekezdésére,
   mivel:
   
               (1)
            
            
               A 999/2001/EK rendelet meghatározza az állatokban előforduló fertőző szivacsos agyvelőbántalmak (TSE-k) megelőzésére, az ellenük való védekezésre és a felszámolásukra vonatkozó szabályokat. A rendelet az élő állatok és az állati eredetű termékek előállítására és forgalomba hozatalára vonatkozik, valamint egyes különleges esetekben ezek kivitelére.
            
         
               (2)
            
            
               A 999/2001/EK rendelet 7. cikkének (1) és (2) bekezdése előírja, hogy állati eredetű fehérjét tilos kérődzők, illetve más állatok takarmányozására használni. A tilalomtól való eltéréseket a rendelet IV. melléklete határozza meg.
            
         
               (3)
            
            
               A takarmányok hatósági ellenőrzése során az állati eredetű alkotóelemek meghatározására szolgáló analitikai módszer meghatározásáról szóló, 2003. december 23-i 2003/126/EK bizottsági irányelv (2) előírja, hogy a takarmányokban található állati eredetű alkotóelemek előfordulására, azonosítására, illetve mennyiségének felmérésére irányuló hatósági takarmányvizsgálatokat az irányelvvel összhangban kell végrehajtani.
            
         
               (4)
            
            
               E célból az állati eredetű fehérjék élelmiszerben való előfordulását vizsgáló közösségi referencialaboratórium (CRA-W) az éves munkaprogramja keretében jártassági vizsgálatot végzett a laboratóriumokban, amely azt mutatta, hogy a 2003/126/EK irányelvben leírt analitikai módszert használva a laboratóriumok jól teljesítenek a kis mennyiségű állati eredetű alkotóelemek élelmiszerekben való kimutatása terén.
            
         
               (5)
            
            
               A laboratóriumok hatékonyságának javulása azt eredményezte, hogy csontgerendák véletlen előfordulását is kimutatták, különösen a gumós és gyökgumós növényekben. A takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendelet (3) értelmében a rendelkezések megsértését megfelelő intézkedésekkel kell szankcionálni, amelyek magukban foglalhatják a szállítmány megsemmisítését is.
            
         
               (6)
            
            
               A 999/2001/EK rendelet IV. melléklete II. része A. pontjának d) alpontja rendelkezik az említett rendelet 7. cikke (1) és (2) bekezdésében meghatározott tilalomtól való eltérésről, melynek értelmében a tagállamok - amennyiben azt a kockázatfelmérés kedvező eredményei alátámasztják - a csontgerendák kimutatása után engedélyezhetik a gazdasági haszonállatok gumós és gyökgumós növényekkel és ilyen termékeket tartalmazó takarmánnyal való etetését.
            
         
               (7)
            
            
               Kimutatták, hogy a növényi eredetű takarmány-alapanyagok betakarítása során jelentkező, például a csontgerendáknak tulajdonítható környezetszennyezést nem lehet elkerülni. A 999/2001/EK rendelet IV. melléklete II. része A. pontjának d) alpontjában meghatározott, gumós és gyökgumós növényekre vonatkozó eltérést - bizonyos feltételek mellett - ki kell terjeszteni valamennyi növényi eredetű takarmány-alapanyagra.
            
         
               (8)
            
            
               A 999/2001/EK rendeletet ezért ennek megfelelően módosítani kell.
            
         
               (9)
            
            
               Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
            
         ELFOGADTA EZT A RENDELETET:
   1. cikk
   A 999/2001/EK rendelet IV. mellékletének II. részében az A. pont d) alpontja helyébe a következő szöveg lép:
   
               „d)
            
            
               a tagállamok jelentéktelen mennyiségű csontgerenda kimutatása után engedélyezhetik a gazdasági haszonállatok növényi eredetű takarmány-alapanyagokkal és ilyen termékeket tartalmazó takarmánnyal való etetését, amennyiben kedvező eredménnyel végeztek kockázatfelmérést. A kockázatfelmérés során figyelembe kell venni legalább a szennyezés mértékét és lehetséges forrását, valamint a szállítmány végső rendeltetését”.
            
         2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó minden tagállamban.
      Kelt Brüsszelben, 2009. február 26-án.
      
         
            a Bizottság részéről
         
         Androulla VASSILIOU
         
         
            a Bizottság tagja
         
      
   
   
      (1)  HL L 147., 2001.5.31., 1. o.
   
      (2)  HL L 339., 2003.12.24., 78. o.
   
      (3)  HL L 165., 2004.4.30., 1. o.